Ανακοίνωση σύμφωνα με το άρθρο 12 παράγραφος 2 του νόμου του 1984 για τις τηλεπικοινωνίες

Προτεινόμενη τροποποίηση όλων των αδειών εκμετάλλευσης δημοσίων τηλεπικοινωνιών

(2001/C 270/02)

(Κείμενο που παρουσιάζει ενδιαφέρον για τον ΕΟΧ)

1. Σύμφωνα με το άρθρο 12 παράγραφος 2 του νόμου του 1984 για τις τηλεπικοινωνίες όπως τροποποιήθηκε από τον νόμο του 2000 για τις ηλεκτρονικές επικοινωνίές (στο εξής "ο νόμος"), ο γενικός διευθυντής τηλεπικοινωνιών (στο εξής ο "διευθυντής") ανακοινώνει ότι προτείνει να τροποποιηθούν όλες οι άδειες τηλεπικοινωνιών που χορηγήθηκαν την περίοδο 22 Ιουνίου 1984 μέχρι 15 Ιουνίου 2001 από τον υπουργό Εμπορίου και Βιομηχανίας (στο εξής "ο υπουργός"), σύμφωνα με το άρθρο 7 του νόμου, σε ιδιώτες οι οποίοι ορίσθηκαν με απόφαση, σύμφωνα με το άρθρο 9 του νόμου, ως κάτοχοι συστημάτων δημοσίων τηλεπικοινωνιών· εν συνεχεία αναφέρονται ως "οι άδειες εκμετάλλευσης δημοσίων τηλεπικοινωνιών".

2. Το αποτέλεσμα των εν λόγω τροποποιήσεων που προτίθεται να προτείνει ο διευθυντής καθορίζονται στο κατωτέρω σχέδιο προβλεπόμενης τροποποίησης.

3. Οι προτεινόμενες τροποποιήσεις γίνονται επειδή είναι απαραίτητο να δοθεί στους φορείς εκμετάλλευσης γενική άδεια άρνησης σύνδεσης συσκευής ή αποσύνδεσης συσκευής ή απόσυρσης συσκευής από την προσφερόμενη υπηρεσία, εφόσον η εν λόγω συσκευή είναι επιβλαβής για το δίκτυο. Οι τρέχουσες ρυθμίσεις, βάσει των οποίων απαιτείται εκ των προτέρων έγκριση, δεν είναι εφαρμόσιμες. Στις σχετικές συνθήκες έχει ουσιαστική σημασία η δυνατότητα των φορέων εκμετάλλευσης να αναλαμβάνουν άμεση δράση. Ωστόσο, ως αντιστάθμιση, θα απαιτείται, σε περίπτωση που οι φορείς εκμετάλλευσης λαμβάνουν αυτά τα μέτρα, να ενημερώνουν τον υπουργό και τον διευθυντή το συντομότερο δυνατόν. Οι λόγοι αναλύονται στην αιτιολογική έκθεση με τίτλο "Explanatory memorandum for Section 12, modification to Licence Condit ion 5(4)(c) or its equivalents".

4. Η προτεινόμενη τροποποίηση του όρου 5(4)(c) της άδειας που είχε παρουσιασθεί στην ανακοίνωση η οποία δημοσιεύθηκε από τον διευθυντή στις 6 Ιουλίου 2001, αποσύρθηκε και αντικαθίσταται από την τροποποιημένη διατύπωση που προτείνεται στην παρούσα ανακοίνωση και αιτιολογική έκθεση.

5. Στο άρθρο 12A παράγραφος 7 του νόμου προβλέπεται ότι τροποποίηση θεωρείται ότι συνιστά κατάργηση ρυθμίσεων εάν:

(α) αποτέλεσμα των όρων που θα τροποποιηθούν είναι να επιβληθεί υποχρέωση στον κάτοχο της άδειας στην οποία περιλαμβάνονται οι όροι αυτοί·

(β) η τροποποίηση αίρει ή μειώνει την υποχρέωση χωρίς να καταργεί την απαραίτητη προστασία· και

(γ) η τροποποίηση γίνεται κατά τρόπο ώστε κανείς κάτοχος άδειας που χορηγήθηκε βάσει του άρθρου 7 του νόμου σε συγκεκριμένο άτομο δεν βρίσκεται σε μειονεκτική θέση εξαιτίας της τροποποίησης αυτής κατά τον ανταγωνισμό με τον κάτοχο της άδειας στην οποία περιλαμβάνονται οι εν λόγω όροι.

6. Κατά τη γνώμη του διευθυντή, οι προτεινόμενες τροποποιήσεις των αδειών ΡΤΟ έχουν χαρακτήρα άρσης κανονιστικών ρυθμίσεων, υπό την έννοια του άρθρου 12Α παράγραφος 7, για τους λόγους που εκτίθενται στην αιτιολογική έκθεση.

7. Η διαδικασία διαβούλευσης αποτελείται από δύο στάδια. Κατά το πρώτο στάδιο, διαβήματα ή αντιρρήσεις για τις προτεινόμενες τροποποιήσεις δύνανται να υποβάλλονται στον: Frank Phillips, Oftel, 50 Ludgate Hill, London EC4M 7JJ, [ τηλ. (44-207) 634 88 71, e-mail: frank.phillips@oftel.gov.uk ], το αργότερο έως τις 4 Οκτωβρίου 2001.

8. Οι εμπιστευτικές πληροφορίες πρέπει να φέρουν σαφή σχετική επισήμανση και να παρέχονται ιδιαιτέρως, σε εμπιστευτικό παράρτημα. Όλες οι παραστάσεις ή οι αντιρρήσεις που παραλαμβάνει η υπηρεσία Oftel, εξαιρέσει των εγγράφων που έχουν χαρακτηρισθεί ως εμπιστευτικά, θα διατίθενται προς θεώρηση στη μονάδα έρευνας και πληροφοριών της Oftel.

9. Κατά το δεύτερο στάδιο, καλούνται τα ενδιαφερόμενα μέρη να αποστείλουν τα σχόλιά τους στον κ. Frank Phillips, στις παραπάνω διευθύνσεις, το αργότερο έως την 24η Οκτωβρίου 2001.

10. Οι παραστάσεις κατά των προτεινόμενων τροποποιήσεων πρέπει να συνοδεύονται από γραπτή δήλωση ότι πρέπει να εκληφθούν ως αντιρρήσεις στις τροποποιήσεις.

11. Αντίγραφα του πλήρους κειμένου των προτεινόμενων τροποποιήσεων και της αιτιολογικής έκθεσης, καθώς και πλήρης κατάλογος των επηρεαζομένων αδειών, μπορεί να αιτηθεί από την κα Julia Bradford στην παραπάνω διεύθυνση [τηλ. (44-207) 634 88 38, e-mail julia.bradford@oftel.gov.uk]). Αντίγραφα διατίθενται επίσης στην ιστοσελίδα της Oftel.

ΣΧΕΔΙΟ ΠΡΟΒΛΕΠΟΜΕΝΗΣ ΤΡΟΠΟΠΟΙΗΣΗΣ

1. Ο όρος 5(4)(c) ή όρος κατ' ουσίαν παρόμοιος με αυτόν, που διατυπώνεται ως εξής: "(γ) κατά την άποψη του υπουργού και του διευθυντή, προξενεί σοβαρή ζημία σε δίκτυο ή επιβλαβείς ραδιοπαρεμβολές ή βλάβες στο δίκτυο ή τη λειτουργία του και ο κάτοχος της άδειας έχει εξουσιοδοτηθεί από τον υπουργό ή τον διευθυντή να αρνείται τη σύνδεση, ή να αποσυνδέει ή να αποσύρει αυτές τις συσκευές",

διαγράφεται και αντικαθίσταται ως εξής: "(γ) προξενεί σοβαρή ζημία σε δίκτυο ή επιβλαβείς ραδιοπαρεμβολές ή βλάβες στο δίκτυο ή τη λειτουργία του. Ο δικαιούχος της άδειας επιτρέπεται να αρνηθεί τη σύνδεση αυτών των συσκευών, να αποσυνδέσει τις συσκευές αυτές ή να τις αποσύρει από την υπηρεσία υπό τον όρο ότι ενημερώνει σχετικώς το συντομότερο δυνατόν τον υπουργό ή τον διευθυντή· ή".